b'\n_START_ARTICLE_\n\xc3\x91\n_START_PARAGRAPH_\nAng \xc3\x91 o enye ang ika-15 na titik sa alpabetong Filipino at Kastila na nasa pagitan ng N at O. Kinakatawan nito ang tunog na [\xc9\xb2]._NEWLINE_Sa Kastila, mayroong pinagkaiba ang bigkas ng \xc3\xb1, ni + patinig, at ny: ang una ay binibigkas bilang [\xc9\xb2], ang ikalawa bilang [nj], at ang ikatlo bilang [n\xca\x92] o [n\xca\x9d], depende sa bansa._NEWLINE_Sa Filipino, at pati na rin sa mga ibang wika ng Pilipinas tulad ng Sebwano at Iloko, ginagamit lang ang \xc3\xb1 sa mga pangalan ng mga tao o lugar na nakabaybay sa palabaybayang Kastila (e.g. Santo Ni\xc3\xb1o, Malaca\xc3\xb1an, Para\xc3\xb1aque, Bamboo Ma\xc3\xb1alac). Hindi ito ginagamit sa pagsulat ng mga karaniwang salita, at isinasaling-sulat bilang ny ang \xc3\xb1 sa mga salitang hiram o hang\xc3\xb2 sa Kastila._NEWLINE_Sa sinaunang pamamara\xc3\xa1n ng panunulat, ginagamit ang titik na ito saliw ng "g" upang ipakita ang tunog na [\xc5\x8b], na sa kasalukuyan ay sinusulat bilang Ng, na siyang ginagamit lamang sa dulo ng mga salita. Noong una, ang tilde o guhit na sa itaas ay pumapang-ibabaw sa n at g ("n\xcd\xa0g"), gaya sa salitang "pan\xcd\xa0galan", sapagkat ang payak na "ng" ay bibigkasing [\xc5\x8b\xc9\xa1] ("ngg"). Naging karaniwang uri ng n\xcd\xa0g ang "\xc3\xb1g" hanggang sa unang bahag\xc3\xae ng ika-20 dantaon sapagkat hindi kayang ipangibabaw ng mga tipaan ng makinilya ang tilde sa parehong mga titik..'